Qantas velur A 350-1000 fyrir Sólarupprásarverkefnið - Stefna á að hefja mjög langar flugferðir árið 2023 Frétt skrifuð kl. 10:11 Tölvugerð mynd af Airbus A 350-1000 í litum Qantas Ástralska flugfélagið Qantas hefur valið Airbus A 350-1000 þotuna sem þann flugvélakost sem verður fyrir valinu fyrir „ Sólarupprásarverkefnið “ ( Project Sunrise ) sem miðar af því að bjóða farþegum upp á að ferðast til fjarlægra áfangastaða hinummegin á hnettinum í beinu flugi . Valið stóð á milli Boeing 777X , arftaka Boeing 777 þotunnar , og Airbus A 350 og hefur því Airbus orðið fyrir valinu en ekki er um staðfesta pöntun að ræða þrátt fyrir að félagið segist hafa tekið ákvörðun um að velja A 350-1000 . Qantas hafði tilkynnt að til greina kæmi að panta á annan tug þotna af þeirri gerð sem verður fyrir valinu en endanleg ákvörðun um „ Project Sunrise “ verður tekin í mars árið 2020 . Qantas stefnir á að hefja svokallaðar „ últra-langar flugferðir “ árið 2023 og segir félagið að eftir mjög langt og strangt mat á þeim flugvélum sem standa til boða þá er Airbus A 350-1000 hentugasti kosturinn og sé sú þota „ fullkomnasta flugvélin “ fyrir verkefnið ef „ Project Sunrise “ verður að veruleika . Valið stóð á milli Boeing 777X þotunnar og Airbus A 350-1000 Alan Joyce , framkvæmdarstjóri Qantas , segir að Airbus A 350-1000 búi yfir hagkvæmni og lágum rekstarkostnaði sem engin önnur farþegaþota býr yfir og þá bjóði hún upp á mjög mikil þægindi fyrir farþega . Qantas hefur nú þegar flogið tvö tilraunarflug vegna Project Sunrise með Dreamliner-þotum af gerðinni Boeing 787 - 9 frá Sydney til New York og frá Sydney til London og verður þriðja flugið flogið þann 17. desember frá New York til Sydney . Airbus mun auka hámarkflugtaksþunga A 350-1000 vélanna fyrir Qantas svo hægt sé að bæta við viðbótareldsneytistönkum til þess að auka flugdrægi vélanna fyrir slík langflug .